ไฟแนนเชียลไดเจสต์
TNDT ทำเหมืองถ่านหินไฟฟ้าในเมียนมาร์
23 เม.ย. 2556

TNDT ทำเหมืองถ่านหินไฟฟ้าในเมียนมาร์
น.ส.ชมเดือน ศตวุฒิ กรรมการผู้จัดการ บริษัท ไทย เอ็น ดี ที (TNDT) เปิดเผยว่า ภายในไตรมาส 2 คาดว่าบริษัทจะเรียกประชุมผู้ถือหุ้นวิสามัญเพื่อขออนุมัติในการประกอบธุรกิจอื่น คือ เหมืองถ่านหินและโรงไฟฟ้าในประเทศเมียนมาร์ นอกเหนือจากธุรกิจหลักที่ทำทางด้านการบริการทดสอบและตรวจสอบความปลอดภัยทางวิศวกรรม (NDT) ซึ่งอนาคตธุรกิจใหม่อาจมีสัดส่วนรายได้มากกว่าธุรกิจหลักในปัจจุบัน 
บริษัทต้องทำธุรกิจใหม่เพื่อการกระจายความเสี่ยงจากธุรกิจ NDT ปัจจุบันบริษัทมีใบประกอบธุรกิจเหมืองถ่านหินเป็นที่เรียบร้อย ได้รับสัมปทานทั้งหมด 25 ปีจากประเทศเมียนมาร์ ซึ่งหากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติคาดว่าสามารถรับรายได้ทันทีภายในไตรมาส 2 นี้ 
สำหรับโรงไฟฟ้าจะมีการเซ็นสัญญาความร่วมมือภายใน 12 สัปดาห์นี้ แต่จะใช้เวลาก่อสร้างประมาณกว่า 1 ปีครึ่ง ถึงจะเริ่มทยอยรับรู้รายได้ โดยโรงไฟฟ้าขนาดเล็กอยู่ที่ อ.ท่าขี้เหล็ก และใช้เชื้อเพลิงจากเหมืองถ่านหินของบริษัท
อย่างไรก็ตาม ในปีนี้ธุรกิจ NDT บริษัทจะคงเป้าหมายเดิมที่จะมีรายได้เติบโตขึ้น 10% จากปีก่อนที่ทำได้ 336 ล้านบาท โดยยังไม่รวมธุรกิจใหม่ 
RS มั่นใจแซตเทลไลต์ทีวีดันปีนี้เข้าเป้า 
นายดามพ์ นานา ประธานเจ้าหน้าที่ฝ่ายการเงิน บริษัท อาร์เอส (RS) เปิดเผยว่า ในปี2556 ตั้งเป้ารายได้เติบโต 40% เป็น 4,000 ล้านบาท แบ่งเป็นรายได้จากธุรกิจสื่อ 1,900 ล้านบาท ธุรกิจเพลง 840 ล้านบาท และธุรกิจโชว์บิซ 780ล้านบาท และโดยในช่วงไตรมาสแรกนี้ผลงานยังเป็นไปตามเป้าหมาย รายได้รวมเติบโตจากธุรกิจแซตเทลไลต์ทีวี รวมทั้งมีการควบคุมต้นทุนการผลิตให้มีประสิทธิภาพเพิ่มขึ้น 
“เรามีความพร้อมเข้าร่วมประมูลทีวีดิจิตอลโดยไม่จำเป็นต้องเพิ่มทุน โดยเบื้องต้นคาดว่าจะส่งช่อง 8 ฟรีวาไรตี้ 24 ชั่วโมง และซัน แชนแนล และเอ็กซ์ตรีม เอ็นเตอร์เทนเมนท์ วาไรตี้ เข้าร่วมประมูลทีวีดิจิตอล หลังเปิดตัวเพียงเดือนแรก ซัน แชนแนล เรตติ้งพุ่งเท่าตัว มั่นใจเรียกเม็ดเงินโฆษณาเป็นรายได้หลัก พร้อมสร้างรายได้ 100 ล้านบาทในปีแรก” นายดามพ์ กล่าว
อย่างไรก็ตาม บริษัทยังรอความชัดเจนจากทางคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เรื่องราคาประมูลและเงื่อนไขต่างๆ
ด้านการประชุมสามัญผู้ถือหุ้นประจำปี 2555 ที่ประชุมมีมติอนุมัติการจ่ายเงินปันผลอีก 15 สตางค์ต่อหุ้น รวมกับเงินปันผลระหว่างกาล 10 สตางค์ เป็นทั้งหมด 25 สตางค์ต่อหุ้น จากผลการดำเนินงานในปีที่ผ่านมา สามารถทำรายได้ 2,872.6 ล้านบาท กำไร 281.2 ล้านบาท